《赠罗炼师》
清代·成鹫

大人先生生何年，乃在无始之始，先天之先。尘尘刹刹万万古，天荒地老神独全。

中间要妙言不传，我纵言之玄又玄。宇宙广广，人处一焉。

生人林林，公处一焉。四大假合，二气循环。凡夫百岁如土偶，婴儿十月成金仙。

当知前日罗先生，乃无极老翁之鼻祖。今日罗先生，乃无极老翁之儿孙。

儿孙落地持门户，自辟玄风建旗鼓。读书只读五千言，悟后明明无一语。

柱下翁，函关吏，异世同堂应见许。何况圣人在东鲁，在西土，亦应著眼交相觑。

先生得诀早归来，万象森森日亭午。灵台双阙回霄壤，玄牝重门锁风雨。

未雨何龙，不风何虎，却笑顽仙守三五。十年一握九还丹，达者视之如腐鼠。

岂知大药有真传，本来妙道无今古。长生学就即无生，元气养成为气母。

道人本是道中人，少壮蹉跎今晚暮。底事无成奈若何，日夕空山坐枯树。

树头老眼难见人，眼中之人道中蠹。年来始识罗先生，一日相知两相慕。

如公方是学仙人，嗤杀秦皇与汉武。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。